钦定古今图书集成/明伦汇编/氏族典/第251卷 > 张凤翼
## 钦定古今图书集成/明伦汇编/氏族典/第251卷 > 张凤翼

按《明外史张凤翼传》：“凤翼，代州人。万历四十一年进
士。授户部主事，历广宁兵备副使，以忧归。天启初，起
右参政，饬遵化兵备。三年，辽东巡抚阎鸣泰罢，擢凤
翼右佥都御史代之，遭内艰去。六年，起故官，巡抚保
定。明年，以三王之藩，加兵部右侍郎。蓟辽总督刘诏
罢，进凤翼右都御史代之。崇祯元年，御史甯光先劾”
凤翼抚保定。时建魏忠贤生祠，凤翼谢病去。三年起
故官，总督蓟、辽、保定军务。进太子少保、兵部尚书，世
荫锦衣指挥佥事。已，复谢病去。久之，召为兵部尚书。
凤翼庸懦，无戡乱才。帝以其久历边陲，倚任之。七年
以恢复登州功，加太子太保。八年，贼陷凤阳，犯皇陵。
言官交章劾凤翼。凤翼引罪乞罢。帝令戴罪视事。九
年七月，都城戒严，给事中王家彦以陵寝震惊，劾凤
翼坐视不救。凤翼惧，自请督师，赐上方剑，尽督诸镇
勤王兵。命中官卢维宁监督通津、临、德军务。而宣大
总督梁廷栋亦统兵入援。三人相犄角，皆退怯不敢
战。于是宝坻、顺义、文安、永清、雄、安肃、定兴诸县及安
州、定州相继失守。言官劾疏五六上。凤翼知不免，日
服大黄药，病卒。